
	
	

                                 Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А   



София 1000, пл. "Света Неделя" №6 ,  тел: (+359 2)  9401 444, факс: (+359 2) 9401 595





Р Е Ш Е Н И Е  
  №  РС-КПК-9814-24-022



Днес, 24.02.2025 година, в град София, Комисията за противодействие на корупцията, в състав:


За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева	


У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията, образувано въз основа на Решение на Комисията за противодействие на корупцията (КПК) с рег. № КИ-343 от 30.09.2024 г. по сигнал с вх. рег. № КПК-9814/24.09.2024 г. на КПК. Към производството е приобщен сигнал вх. № С-701/17.09.2024 г. на КПК, съдържащ идентични твърдения.
Производството е образувано против Калин Вельов - заместник-министър на к. на РБ.
Твърди се, че Калин Вельов е участвал на 07.09.2024 г. като музикант в „Празника на пестила“ в Етнографски музей „Е.“, събитие, което е финансирано от МК.           
		Във връзка с твърденията в сигнала Комисията е изискала и получила с писмо вх. № КПК-9814-9/21.02.2025 г. на КПК от ръководителя на Главния инспекторат към Министерския съвет на Република България, копия на следните документи: Заповед № КВ-583 от 05.09.2024 г. на министър- председателя на Република България за назначаване на Калин Вельов, като заместник-министър на к.; Декларация по чл. 49, ал. т. 1 от ЗПК и Декларация по чл. 19, ал. 7 от закона за администрацията.
	     С вх. № КПК-9814-6/04.11.2024 г. на КПК, в Комисията е получено писмо от кмета на Община Г., съдържащо информация, отнасяща се до финансиране от страна на Общината на проведеното на 07.09.2024 г. събитие „Празник на пестила“ в Етнографски музей „Е.“, гр. Г. и изплатено възнаграждение на Калин Вельов за участието му като музикант в проведеното на 07.09.2024 г. събитие.
С вх. № КПК-9814-7/08.11.2024 г. на КПК, в Комисията е получено писмо от министъра на к. на Р.Б., съдържащо заверени копия на следните документи: Постъпило проектно предложение от РЕМО „Е.“, рeг. № 45-00-346/29.06.2024 г. на МК, съдържащо искане за финансиране на организираното от културния институт събитие „Празник на пестила“; Договор, рeг. № РД 11-00-214/29.08.2024 г. за предоставяне на финансиране на събитието „Празник на пестила“; Копие от бюджетно платежно искане с № Е01514/02.09.2024 г. за изплащане на сумата по договор № РД 11-00-214/29.08.2024 г.; Извадка от отчет с рег. № 45-00-346/10.10.2024 г. по договор № РД 11-00-214/29.08.2024 година.

		Служебно са извършени справки в НБД „Население“, на електронните страница на МК на Р.Б. и РЕМО “Е.“ – Г., Търговски регистър и регистър на юридическите лица с нестопанска цел (ТРРЮЛНЦ) и правно информационна система „Сиела“.

След като обсъди събраните в хода на административното производство доказателства, Комисията установи следното от фактическа страна:

На основание чл. 108, ал. 2 от Конституцията на Република България, чл. 19а, ал. 1 и чл. 23, ал. 6 от Закона за администрацията и във връзка с Доклад № 04.14-17/04.09.2024 г. на министъра на к., със Заповед № КВ-583 от 05.09.2024 г. на министър-председателя на Република България, Калин Вельов е назначен за заместник-министър на к.
На 20.09.2024 г. Калин Вельов подава декларация по чл. 49, ал. 1, т. 1 от Закона за противодействие на корупцията, в която посочва, че не заема длъжност и не извършва дейност, която съгласно Конституцията на Република България или закон е несъвместима със заеманата от него публична длъжност.
На същата дата Вельов подава и декларация по чл. 19, ал. 7 от Закона за администрацията, в която посочва, че към 20.09.2024 г. не са налични обстоятелства, несъвместими със заеманата от него длъжност.
На 22.05.2024 г. е сключен Договор № РД-06-55 между  „*****“ ЕООД и РЕМО „Е.“ - Г. за осигуряване на сценична програма в РЕМО „Е.“ – Г. с времетраене 75-90 минути. В раздел „Програма“ е посочено участието на „Н. Н. live „Етно Джаз Проект“ с артисти: Н. Н., Калин Вельов – барабани и перкусии, М. Т. - тромпет и вокал, М. Тр.- клавишни и М. П. - вокал. Сочи се, че заплащането, свързано с участието на визираните лице, следва да се изплати по банкова сметка на „*******“ ЕООД в „ПИБ“ АД. Договорът е подписан за „*******“ ЕООД от К. Зл. и от С. Д.– директор на РЕМО „Е.“ – Г.
На 29.06.2024 г. в МК е постъпило проектно предложение от С. Д. – директор на РЕМО „Е.“ - Г., регистрирано с № 45-00-346/29.06.2024 г. на Министерството (изх. № РД-13-162/25.06.2024 г. на РЕМО „Е.“ - Г.), съдържащо искане за получаване на целева субсидия в размер на 16 774 (шестнадесет хиляди седемстотин седемдесет и четири) лв. за организиране от културния институт на събитие „Празник на пестила“, планирано за провеждане на 07 и 08.09.2024 година. Посочено е, че МК ще бъде изписано като организатор на проявата. Към предложението е приложен Проект на план-сметка за „Празник на пестила“.
От Проекта на план-сметка за „Празник на пестила“ се установява, че в табличен вид в т. 6.1 в колона „Видове разходи“ на проекта е посочено: „Фолклорна програма“ с участието на Н. Н., Калин Вельов, М. Т., М. Тр. и М. П. Посочените разходи за участието във Фолклорната програма на визираните лица са в размер на 6860 (шест хиляди осемстотин и шестдесет) лева. За нужно финансиране от страна на МК е посочена сума в размер на 3430 (три хиляди четиристотин и тридесет) лв., като останалата сума в размер на 3430 (три хиляди четиристотин и тридесет) лв. е посочено, че ще бъде финансирана от РЕМО „Е.“ - Г.
На 29.08.2024 г. е сключен Договор № РД 11-00-214 между МК и РЕМО „Е.“ – Г. с предмет: Предоставяне на финансова подкрепа в размер на 16 774 (шестнадесет хиляди седемстотин седемдесет и четири) лв. за реализиране на проект „Празник на пестила“. Финансовата подкрепа се предоставя за покриване на предвидените разходи по приложената план - сметка, съгласно бюджета на Проекта (писмо с peг. № 45-00-346/28.06.2024 г.), неразделна част от договора. За МК Договорът е подписан от И. Г. – за министър, съгласно Заповед за заместване № РД ******.2024 г. и В. В.– за началник на отдел „Счетоводство“, а за РЕМО „Е.“ – Г. от С. Д.- директор и М. И.– главен счетоводител на Регионалния музей.
Видно от Бюджетно платежно искане № Е01514 от дата 02.09.2024 г. МК, на основание финансова подкрепа за „Празника на Пестила“ и Договор № РД 11-00-214/29.08.2024 г., е извършено плащане по сметката на РЕМО „Е.“ – Г. в размер на 16 774 (шестнадесет хиляди седемстотин седемдесет и четири) лева. Платежният документ е подписан с електронен подпис от В. В. и Н. Т.–  министър на к. на РБ.
С писмо, регистрирано с вх. № 45-00-346 от 10.10.2024 г. в МК е получено писмо от С. Д.– директор на РЕМО „Е.“ – Г., във връзка с реализирането на проект: „Празник на пестила“, с приложена отчетната документация по Договор № РД 11-00-214/29.08.2024 г. - съдържателен отчет, финансов отчет и опис на разходооправдателните документи, копия на разходооправдателни документи за средствата от предоставената финансова подкрепа и други. 
Видно от финансовия отчет е, че в табличен вид под т. 6.1 в колона „Видове разходи“ на отчета е посочено „Фолклорна програма“ с участието на Н. Н., Калин Вельов, М. Т., М. Тр. и М. П., като на основание Договор № РД-06-55/23.05.2024 г. е посочено единствено изплатена обща сума в размер на 6860 (шест хиляди осемстотин и шестдесет) лева.
В писмо вх. № КПК-9814-6/04.11.2024 г. на КПК от кмета на община Г. е посочено, че общината не е финансирала проведеното на 07.09.2024 г. събитие „Празник на Пестила“ в РЕМО „Е.“ и не е заплащала никакви разходи по него. Също и, че не е изплащала възнаграждения на Калин Вельов за участието му като музикант в същото събитие. 
От извършената справка в ТРРЮЛНЦ по партидата на „*******“ ЕООД, ЕИК 207660139 се установи, че едноличен собственик на капитала и управител е К.Р.З. Дружеството е с предмет на дейност: Продуцентска дейност, импресарска дейност, реклама, посредничество и представителство на музикални изпълнители, танцьори и артисти, звукозаписна дейност, идейно оформяне и заснемане на рекламни клипове, музикални клипове, филми, телевизионни предавания, организация на тържества и събития, търговия, предприемаческа дейност, покупко-продажба, вътрешно и външно търговски сделки, както и всяка друга дейност, незабранена от закона.
От извършена проверка в правно-информационна система „Сиела“ по партидата на РЕМО “Е.“ – Г. се установи, че директор на последното е С.Б.Д. и е с източници на финансиране - местен бюджет и форма на собственост – общинска. 

      
Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Калин Вельов, в качеството му на заместник-министър на к. на РБ  е лице, заемащо  публична длъжност по чл. 6, ал. 1, т. 3 от ЗПК и органът, компетентен да се произнесе относно наличието или липсата на конфликт на интереси по отношение на него е Комисията за противодействие на корупцията. 
От извършената справка в НБД „Население“ по отношение на Калин Вельов не се установи той да има родство по права линия, по съребрена линия – до четвърта степен включително, и по сватовство – до втора степен включително с К. Р. З. - едноличен собственик на капитала и управител на „*******“ ЕООД или С. Б. Д. – директор на РЕМО “Е.“ – Г., което обуславя и липсата на свързаност по смисъла на §1, т. 9, б. „а“ от ДР на ЗПК между тях. 
По преписката е установено, че на 22.05.2024 г. е сключен Договор № РД-06-55 между  „*******“ ЕООД и РЕМО „Е.“ – Г. за осигуряване на сценична програма в РЕМО „Е.“ – Г., подписан от К. З. - управител на „*******“ ЕООД  и от С. Д.– директор на РЕМО „Е.“ – Г.
На 29.06.2024 г. в МК е постъпило проектно предложение от С. Д. – директор на РЕМО „Е.“ - Г., регистрирано с № 45-00-346/29.06.2024 година.
На 29.08.2024 г. е сключен Договор № РД 11-00-214 между МК и РЕМО „Е.“ – Г. с предмет: Предоставяне на финансова подкрепа в размер на 16 774 (шестнадесет хиляди седемстотин седемдесет и четири) лв. за реализиране на проект „Празник на пестила“, подписан от И. Г. – за министър, съгласно Заповед за заместване № РД 09-973/27.08.2024 г. и В. В.– за началник на отдел „Счетоводство“, а за РЕМО „Е.“ – Г. от С. Д.- директор и М. И.– главен счетоводител на Регионалния музей.
На 02.09.2024 г. е извършено плащане от страна на МК, на основание финансова подкрепа за „Празника на Пестила“ и РД 11-00-214/29.08.2024 г., по сметката на РЕМО „Е.“ – Г. в размер на 16 774 (шестнадесет хиляди седемстотин седемдесет и четири) лв., като платежният документ е подписан с електронен подпис от В.В. и Н.Т.– министър на к. на РБ. 
На 10.10.2024 г. в МК е получено и регистрирано с вх. № 45-00-346 писмо от С. Д.– директор на РЕМО „Е.“ – Г., във връзка с реализирането на проект: „Празник на пестила“, като приложено е изпратена и отчетната документация по Договор № РД11-00-214/29.08.2024 година.
По отношение на посоченото в т. 6.1 в колона „Видове разходи“ в Проект на план-сметка и последвалия Финансов отчет на изпълнените разходи по провеждане на „Празник на пестила“ е видно, че за Фолклорната програма с участието и на Калин Вельов, са нужни и впоследствие са изплатени финансови средства в  размер на 6860 (шест хиляди осемстотин и шестдесет) лв., финансирани поравно от МК и РЕМО „Е.“-  Г. 
Следва да се посочи, че според сключения Договор № РД-06-55 между „*******“ ЕООД и РЕМО „Е.“ – Г. за осигуряване на сценична програма в РЕМО „Е.“ – Г. в т. IV „Плащания“, заплащането за сценичната програма следва да бъде извършено по банкова сметка на „*******“ЕООД в „ПИБ“АД. Същото се потвърждава и от събраните по преписката доказателства, от които е видно, че договореното действително е преведено по сметката на „*******“ ЕООД.
От събраните по преписката доказателства не се установява извършено към Калин Вельов плащане във връзка с участието му в „Празник на пестила“.
В хода на производството не се събраха доказателства и не се установяват упражнени правомощия по служба от страна на Калин Вельов, в качеството му на заместник-министър на к. на РБ, във връзка с финансирането от страна на МК на проведеното събитие „Празник на пестила“ на 07. и 08.09.2024 г. в РЕМО „Е.“ – Г.
В тази връзка, в случая е налице само една от предпоставките за „конфликт на интереси“ по отношение на Калин Вельов, в качеството му на заместник-министър на к. на РБ  – лице заемащо публична длъжност. Липсата на упражнени правомощия по служба от лицето, заемащо публична длъжност, изключва наличието на нарушение на разпоредбите на Глава Осма, Раздел II от ЗПК, което води и до липсата на конфликт на интереси.   
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия от Калин Вельов, в качеството му на заместник-министър на к. на РБ, по отношение на финансираното от страна на МК мероприятие „Празник на пестила“.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и §7, ал. 2 от ДР на ЗПК

РЕШИ:


НЕ УСТАНОВЯВА конфликт на интереси по отношение на Калин Вельов, EГН *********, в качеството му на заместник-министър на к. на РБ и лице, заемащо публична длъжност по чл. 6, ал. 1, т. 3 от ЗПК, във връзка с финансирано от страна на МК мероприятие „Празник на пестила“, поради липса на упражнени правомощия по служба.


Препис от Решението да се изпрати на Софийска градска прокуратура, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.




          КОМИСИЯ:

          ЗА ПРЕДСЕДАТЕЛ:………………П……….…………….../АНТОН СЛАВЧЕВ /

          ЧЛЕН:…..……………....…………..П.……………..../АНТОАНЕТА ЦОНКОВА/

          ЧЛЕН:………………………….......П.………...……………..../ПЛАМЕН ЙОЦОВ/

           ЧЛЕН:……………………...……..П....................................../СИЛВИЯ КЪДРЕВА/

